KIRJALLINEN KYSYMYS E-3758/00 esittäjä(t): Jaime Valdivielso de Cué (PPE-DE) komissiolle. Laivanrakennusteollisuus.



Virallinen lehti nro 163 E , 06/06/2001 s. 0208 - 0209



KIRJALLINEN KYSYMYS E-3758/00 esittäjä(t): Jaime Valdivielso de Cué (PPE-DE) komissiolle (4. joulukuuta 2000) Aihe: Laivanrakennusteollisuus Euroopan laivanrakentajien liitto (CESA) esitti 24. lokakuuta 2000 virallisen kantelun komissiolle Etelä-Koreaa vastaan sen yli kaksi vuotta harjoittaman epäreilun kilpailun vuoksi. Asia on todettu tätä aihetta käsittelevissä komission kertomuksissa, etenkin 14. huhtikuuta 2000 julkaistussa kertomuksessa. Mitä hyötyä on ollut EU:n ja Etelä-Korean välisestä ystävyyssopimuksesta? Mihin toimiin komissio aikoo ryhtyä tukeakseen laivanrakennusteollisuutta, joka on jo kauan aikaa kärsinyt Etelä-Korean epäreilusta kaupankäynnistä? Kuinka laivanrakennusalalle aiotaan korvata sen kärsimät vahingot? Pascal Lamyn komission puolesta antama vastaus (22. tammikuuta 2001) Etelä-Korean kanssa käyty kahdenvälinen vuoropuhelu johti 22. kesäkuuta 2000 yhteisymmärryspöytäkirjan allekirjoittamiseen. Pöytäkirjassa Etelä-Korea tekee mittavia sitoumuksia laivanrakennusteollisuuden vakauttamiseksi maailmanlaajuisesti. Tässä yhteydessä Etelä-Korea tunnusti kysymyksen poliittisen tärkeyden Euroopan yhteisölle. Lisäksi se tunnusti, että virheitä on saatettu tehdä, ja sitoutui jatkossa torjumaan yhteisön esiin tuomia epäterveitä käytäntöjä. Samoin Etelä-Korea tunnusti vastuunsa maailmanmarkkinoiden keskeisimpänä toimijana ja hyväksyi sen, että hintoja on nostettava tilanteen vakauttamiseksi ja niiden saattamiseksi kaupallisesti kannattaviksi. Tätä seuraavissa neuvotteluissa tämä suhteellisen myönteinen kehitys katkesi siihen, ettei päästy yhteisymmärrykseen käytännön toimista kahdenvälisen sopimuksen täytäntöönpanemiseksi, sen noudattamisen varmistamiseksi ja sen vaikutusten seuraamiseksi. Tässä tilanteessa Euroopan laivanrakennusala teki kaupan esteitä koskevaan asetukseen(1) perustuvan valituksensa. Komissio piti tätä hyväksyttävänä, ja asiaa koskeva tutkimus käynnistettiin virallisesti 2. joulukuuta 2000. Kokoontuessaan 29. marraskuuta 2000 komissio päätti, että jos Etelä-Korean kanssa ei ole mahdollista päästä tyydyttävään ratkaisuun kaupan esteitä koskevassa menettelyssä, komissio voisi viedä asian Maailman kauppajärjestöön (WTO) Etelä-Korean rankaisemiseksi sen harjoittamista epäterveistä käytännöistä. WTO:ssa toteutettavien toimien lisäksi komissio on ehdottanut neuvostolle väliaikaisen puolustusmekanismin käyttöönottoa siihen asti, kunnes WTO:n kaupallinen menettely saadaan vietyä päätökseen. Tässä yhteisön telakoita tukevassa järjestelyssä keskityttäisiin niihin markkinasegmentteihin, joihin eteläkorealaisten telakoiden vilpillinen kilpailu on kohdistunut kaikkein suorimmin. Teollisuusneuvosto pyysi 5. joulukuuta 2000 kokouksessaan komissiota toteuttamaan kaikki mahdolliset toimenpiteet Etelä-Korean käytäntöjen lopettamiseksi ja raportoimaan sille toteutettujen toimien tuloksista 1. toukokuuta 2001 mennessä. Neuvosto on myös ottanut huomioon komission aloitteen epäterveiden käytäntöjen vastustamiseen tarkoitetun väliaikaisen järjestelyn käyttöönotosta edellä mainittuna ajankohtana, jos Etelä-Korean kanssa ei ole päästy tyydyttävään sopimukseen. Järjestelyä sovellettaisiin siihen asti, kunnes WTO:n menettely on saatu päätökseen. (1) Neuvoston asetus (EY) N:o 3286/94, annettu 22 päivänä joulukuuta 1994, yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EYVL L 349, 31.12.1994).